

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 024-02/24-01/5**

**URBROJ: 2186-3-02-24-2**

**Cestica, ­14.06.2024.**

**ZAPISNIK**

 sa 18. sjednice Općinskog vijeća Općine Cestica održane dana 11. lipnja 2024. godine u prostorijama Kulturnog centra Općine Cestica s početkom u 19:00 sati.

**PRISUTNI VIJEĆNICI:** Darko Majhen, Denis Kotolenko, Ivan Bednjanić Bunić, Darijan Vinter, Ivan Hohnjec, Tanja Kotolenko, Ana Kutnjak, Žarko Rodeš, Josip Cestar, Sandra Županić, Marjan Županić

**ODSUTNI**: Matija Dregarić, Nikola Ščuric

**OSTALI PRISUTNI:** Mirko Korotaj (općinski načelnik)

**ZAPISNIČAR:** Gabriela Kos

 Predsjednik vijeća Darko Majhen pozdravlja sve prisutne i konstatira da je od ukupno 13 vijećnika/ca prisutno njih 11 te postoji kvorum. Prelazi na usvajanje Zapisnika sa 17. sjednice Općinskog vijeća Općine Cestica. Pita da li ima primjedbi na zapisnike? Vijećnik Žarko Rodeš daje primjedbu na zapisnik i to na zadnju rečenicu. Primjedba se usvaja, zapisnik će se ispraviti, a kako daljnjih primjedaba nema stavlja Zapisnik sa 17. sjednice na usvajanje. Svi vijećnici glasaju za te predsjednik konstatira da je Zapisnik usvojen jednoglasno, sa 11 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA**

Vijećnik Josip Cestar pozdravlja sve prisutne i postavlja pitanje vezano uz mraz koji je zahvatio područje općine Cestica, zašto se nije išlo u proglašenje elementarne nepogode kao što je učinila Općina Donja Voća. Nadalje postavlja pitanje vezano uz sve ceste na općinskom području, kada će se početi čistiti i prazniti odvodni kanali jer su puni mulja, a zbog velikih nalijeva kiše?

Vijećnica Sandra Županić pozdravlja sve prisutne te postavlja pitanje kada se zadnji puta povećala stipendija studentima te konstatira da bi se stipendija trebala dati i studentima 1. godina. Nadalje postavlja pitanje da li je moguće da se na D2 izgradi nogostup gdje ga još nema, a radi sigurnosti pješaka. Zadnje pitanje odnosi se na dječji vrtić Zeko, kada se planira otvorenje, koji će mu biti kapacitet, da li će biti privatan te da li radovi teku po planu?

Vijećnik Marjan Županić pozdravlja sve prisutne te postavlja pitanje u kojoj je fazi aglomeracija po sporednim ulicama te kakvo je mišljenje načelnika na sad ove izvedene radove po CPP-a ?

Vijećnik Žarko Rodeš pozdravlja sve prisutne i postavlja pitanje da li bi se izbori u Romskom naselju mogli održati u novoizgrađenom kulturnom centru, a ne po privatnim kućama? Nadalje pita zašto su stali radovi na društvenom domu u Gornjem Vratnu te da li bi se u Jarkim pokraj igrališta MNK-a moglo postaviti dječje igralište?

Vijećnica Tanja Kotolenko pozdravlja sve prisutne i postavlja pitanje da li se na objavljeni javni poziv za POS stanove javilo zainteresiranih i koji su daljnji procesi?

Vijećnik Denis Kotolenko pozdravlja sve prisutne te konstatira da su uslijed obilnih kiša proteklog razdoblja nastala klizišta kao i opasnost od novih, pa postavlja pitanje da li će se i kojom dinamikom sanirati ta klizišta na brežnom djelu općine?

Vijećnik Ivan Bednjanić Bunić pozdravlja prisutne i postavlja nekoliko pitanja i sugestija. Kada će se napraviti kanalizacija na odvojcima kao što su Štuk – Babinec i Kolarovec – Erlih te od kada kreće naplata kanalizacije? Zašto varkom ne želi popraviti hidrant kod Ivana Dobrotića u Babincu, već ga popravljaju godinu dana? Kod vinogradske ulice u Babincu treba staviti znak za slijepu ulicu jer mnoge turiste navigacija upravo vodi u tu ulicu, na spoju ulica Marijana Dolanjskog, Matije Gupca i Vinogradske u Babincu treba staviti ogledalo, a na cestu koja vodi na Falinić breg (Stubinščak) treba napraviti javnu rasvjetu.

**ODGOVORI:**

Na pitanja vijećnika Josipa Cestara načelnik odgovara da su za proglašenje elementarne nepogode potrebni određeni parametri, a to su da je šteta viša od 20% izvornog proračuna ili da je zahvaćeno više od 30% usjeva na čitavom području općine Cestica. Povjerenstvo je utvrdilo da su mrazom bili zahvaćeni pojedini obronci i da nema osnove za proglašenjem elementarne nepogode. Što se tiče čišćenja odvodnih kanala, istina je da u današnje vrijeme padne više kiše u dva sata nego nekad u dva dana i da se trebaju češće čistiti kanali, i to oni u čijoj je nadležnosti cesta, a isto tako će se trebati u proračunu osigurati više sredstava baš u te svrhe. Sa Hrvatskim vodama se obišao teren i oni su napravili jedan veliki posao, očistili su i produbili potok Pušalitvu, a trenutno izvode radove u Dubravi na Zajzi.

Na pitanja vijećnice Sandre Županić načelnik odgovara da se upravo točka 1. dnevnog reda odnosi na stipendije odnosno da bi svi redovni studenti od prve godine dobivali stipendije, a što se tiče povećanja, u akademskoj godini 2023/2024 stipendije su se povećale za 20,00 eura, znači sa 60,00 na 80,00 eura i sa 80,00 na 100,00 eura. Što se tiče nogostupa, inicijativa je dobra i o tome se već razgovaralo sa Hrvatskim cestama, no nema mogućnosti da bude po čitavoj dionici, a Hrvatske ceste su trenutno u izradi elaborata da se biciklisti maknu sa pješaka. Izgradnja vrtića ide svojim tokom i do kraja srpnja ove godine bi mogli završiti sa radovima, ali realno je do listopada mjeseca. Kapacitet vrtića će biti za 220 djece.

Na pitanja vijećnika Marjana Županića načelnik odgovara da se trenutno izvode radovi na aglomeraciji i to oni radovi koji su traženi prilikom tehničkog pregleda, a ti radovi trebaju biti gotovi do kraja lipnja mjeseca. Od 1. srpnja 2024. počinje teći garantni rok od 47 mjeseci. U Rimu su Hrvatske ceste same radile sanaciju na trošak CPP-a. Također ako netko zna ili ima primjedbu još se može intervenirati.

Na pitanja vijećnika Žarka Rodeša načelnik odgovara da je Romski centar rađen uz pomoć i inicijativu viteškog malteškog reda, a pod upravljanjem je Varaždinske biskupije. Za takvu vrstu javnog okupljanja se ne može koristiti. Nisu dali ni romskoj udruzi KALI SARA da koristi te prostorije. To je napravljeno isključivo za potrebe romske djece i održavanje predškolskog odgoja. Radovi na društvenom domu u Gornjem Vratnu idu svojim tokom, napravljeno je negdje oko 45% radova, a predviđeni završetak je u prosincu 2024. godine. Dječje igralište za Jarke je već naručeno.

Na pitanje vijećnice Tanje Kotolenko načelnik odgovara da se na anketu javilo 12 osoba, a da se sada na javni poziv javilo 6 zainteresiranih te je to dovoljan broj da se krene u ishođenje građevinske dozvole.

Na pitanje vijećnika Denisa Kotolenko načelnik odgovara da je na potezu od Natkrižovljana prema Križanču cesta u katastrofalnom stanju, odnosno saniraju se klizišta, a sa druge strane se stvaraju nova, ta čitava cesta je potencijalno jedno veliko klizište. Teren se obišao sa ŽUC-om, pa se trenutno planira izravnanje ceste od Malog Gradišća do Lazar Đurđe, a klizište u Križanču je praktički pa gotovo. Trenutno je ostalo nekih 8 klizišta na našim nerazvrstanim cestama, a dva će sufinancirati Hrvatske vode.

Na pitanja vijećnika Ivana Bednjanića Bunića načelnik odgovara da bi se svi ovi ''zaboravljeni'' odnosno ne obuhvaćeni aglomeracijom odvojci kroz godinu dana trebali riješiti. Najveći problem je što im fali ljudstvo te nema tko izvoditi radove. Svi oni koji nemaju priključak su evidentirani i svi će dobiti priključak. Varkom je ugradio i prvu pumpu te su naši izvođači bili prisutni kako bi dalje znali sami izvoditi radove. Varkom će financirati pumpe, a Općina radove na ugradnji. Problem sa hidrantima je poznati i od prije, vatrogasci trebaju obići teren i napraviti popis hidranata koji su neispravni i takav popis poslati prema Varkomu, a bude i Općina intervenirala ako bude potrebe. Što se tiče postavljanja znakova i javne rasvjete rješavat ćemo za nadležnima za to područje. Naplata kanalizacije će očito krenuti kada većina radova bude gotova, odnosno kada si poslože evidenciju.

Vijećnik Žarko Rodeš postavlja dodatno pitanje kako će Varkom znati tko se priključio, da li se obilazit teren? Načelnik odgovara da će nakon isteka od godinu dana početi kontrolirati navedeno.

Predsjednik vijeća zahvaljuje na pitanjima i odgovorima, te prelazi na utvrđivanje dnevnog reda za 18. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 11 glasova:

**Dnevni red:**

1. Prijedlog Odluke o stipendiranju studenata s područja općine Cestica
2. Prijedlog Odluke o prihvaćanju Akcijskog plana energetski i klimatski održivog razvitka (SECAP)
3. Prijedlog Odluke o zamjeni nekretnina između Općine Cestica i nekretnine u vlasništvu fizičke osobe
4. Prijedlog Odluke o usvajanju Programa poticanja gospodarskog rasta za razdoblje 2024. – 2027.

**TOČKA 1.**

**ODLUKA O STIPENDIRANJU STUDENATA**

**S PODRUČJA OPĆINE CESTICA**

Predsjednik vijeća otvara točku 1. i daje riječ načelniku. Načelnik ukratko govori o tome kako je svake godine sve manje studenata i predlaže da i studenti prvih godina dobe stipendiju. Kroz akademsku godinu dosta njih odustane od općinske stipendije jer dobe županijsku ili državnu stipendiju, a što se tiče visine stipendije, tu odluku donosi načelnik prije raspisivanja natječaja.

Predsjednik vijeća otvara raspravu.

Nitko se ne javlja za raspravu.

Predsjednik vijeća daje Odluku o stipendiranju studenata s područja općine Cestica na usvajanje. Od 11 vijećnika/ca svi vijećnici/ce glasaju za. Predsjednik vijeća konstatira da je Odluka o stipendiranju studenata s područja općine Cestica **usvojena jednoglasno**.

**TOČKA 2.**

**ODLUKA O PRIHVAĆANJU AKCIJSKOG PLANA ENERGETSKI I KLIMATSKI ODRŽIVOG RAZVITKA (SECAP)**

Predsjednik vijeća otvara točku 2. te daje riječ načelniku koji ukratko obrazlaže da smo već na sjednici vijeća o SECAP-u raspravljali te smo odradili sve prethodne radnje koje su bile potrebne da SECAP zaživi. Pošto bi se svi trebali okrenuti na zelenu energiju, početi sa ozelenjavanjem površina kako bi se smanjio CO2 bitno je da upravo u ovom dokumentu imama sve potrebno što će nam trebati za javljanje na buduće programe. Taj program je podložan promjenama te treba krenuti u bolju budućnost. Općina je već krenula u tom smjeru prijavivši park Križovljangrad na natječaj za revitalizaciju – što znači dosađivanje drveća, sadnja živice, sređivanja puta, čišćenje drveća od suhih grana.

 Otvara se rasprava.

Vijećnik Žarko Rodeš pita kakve veze taj akcijski plan za energetski održiv razvitak i prilagodbe na klimatske promjene ima veze sa parkom Križovljangrad? Načelnik objašnjava da svo drveće utječe na emisiju C02, a svaki borak u prirodi u takvom okruženju sa puno zelenila je lijek.

Nitko se više ne javlja za raspravu, te predsjednik vijeća daje Odluku o prihvaćanju Akcijskog plana energetski i klimatski održivog razvitka (SECAP) na usvajanje.

Od 11 vijećnika/ca svi glasaju za. Predsjednik vijeća konstatira da je Odluka o prihvaćanju Akcijskog plana energetski i klimatski održivog razvitka (SECAP) **usvojena jednoglasno**.

**TOČKA 3.**

**ODLUKA O ZAMJENI NEKRETNINA IZMEĐU OPĆINE CESTICA I NEKRETNINE U VLASNIŠTVU FIZIČKE OSOBE**

Predsjednik vijeća otvara točku 3. te daje riječ načelniku koji objašnjava kako je Općina prije nekoliko mjeseci u GZ Otok Virje prodala dvije parcele, ali je došlo do problema, naime koridor brze ceste za koji je nekad bilo osigurano 50 m sad se proširio na 150 m, a ovi koji su kupili parcele i htjeli početi s izgradnjom nisu mogli dobiti građevinsku dozvolu pa iz tog razloga Općina Cestica želi napraviti zamjenu parcela. U zamjenu bi im se dala parcela sa lijeve strane zone, koju smo u međuvremenu dali očistiti. Nadalje govori o tome da svi oni koji su već prije započeli sa bilo kakvom izgradnjom, a u zoni su brze ceste, njih će RH isplatiti odnosno premjestiti.

Predsjednik vijeća otvara raspravu.

Vijećnik Žarko Rodeš komentira da je ta parcela koju bi dali u zamjenu u lošijem stanju od postojeće. Načelnik odgovara da se upravo iz tog razloga parcela očistila, da se vidi kakva je, a potok koji prolazi kroz parcelu bi Općina dala zacijeviti o svom trošku. Vlasnik parcele se sa navedenim složio. Nadalje vijećnik Rodeš postavlja pitanje što će biti sa pročistačem? Načelnik odgovara da će ako će se morati maknuti RH platiti sve radove, no smatra kako će se moći izmaknuti sa brzom cestom.

Nitko se više ne javlja za raspravu, te predsjednik vijeća daje Odluku o zamjeni nekretnina između Općine Cestica i nekretnine u vlasništvu fizičke osobe na usvajanje.

Od 11 vijećnika/ca svi glasaju za. Predsjednik vijeća konstatira da je Odluka o zamjeni nekretnina između Općine Cestica i nekretnine u vlasništvu fizičke osobe **usvojena jednoglasno**.

**TOČKA 4.**

**ODLUKA O USVAJANJU PROGRAMA POTICANJA GOSPODARSKOG RASTA ZA RAZDOBLJE 2024. – 2027.**

Predsjednik vijeća otvara točku 4. te daje riječ načelniku koji objašnjava kako su u općinskom proračunu osigurana sredstva od 50.000,00 eura za poljoprivredu, gospodarstvo i turizam, a da bi mogli raspisati natječaje moramo imati Program u kojem je sve opisano, pa bi još u ovoj godini mogli raspisati natječaj i dodijeliti sredstva. To je dobar poticaj našim poljoprivrednicima i poduzetnicima.

Predsjednik vijeća otvara raspravu.

Vijećnik Žarko Rodeš komentira da Općina Cestica svake 4 godine raspisuje natječaj, a analizom je došao do zaključka da se u 2022. poticalo 27% njih, a u 2023. svega 16% od ukupno osiguranih 350.000,00 kuna. Načelnik odgovara da skoro pa svi, njih oko 95% su dobili sredstva. Nadalje vijećnik Rodeš dodaje da je to istina ali nije bilo novog natječaja od 2021. godine. Načelnik odgovara da se nije htjelo ići sa novim natječajem dok se po ovome ne isplati svima koji su imali uvjete za to, iz tog razloga se produljivao natječaj.

Nitko se više ne javlja za raspravu, te predsjednik vijeća daje Odluku o usvajanju Programa poticanja gospodarskog rasta za razdoblje 2024. – 2027. na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o usvajanju Programa poticanja gospodarskog rasta za razdoblje 2024. – 2027. **usvojena jednoglasno**.

Predsjednik vijeća zahvaljuje vijećnicima/cama na dolasku i prije zaključenja 18. sjednice Općinskog vijeća Općine Cestica govori o TOUR OF SLOVENIJA koja se održava 12.06.2024. i jedna trasa prolazi kroz našu Općinu između 14:30 i 15:00 sati. Biciklisti će prolaziti kroz Ormož – Otok Virje – Cestica – Dubrava Križovljanska. Utrku će prenositi RTV Slovenija i Eurosport, a svi koji mogu neka bodre bicikliste.

Sjednica završila u 20:05 sati.

ZAPISNIČAR:

Gabriela Kos

 PREDSJEDNIK OPĆINSKOG VIJEĆA:

 Darko Majhen, mag. pol.